VSA, Rusland beskuldig mekaar ná oorlogskepe byna botsŉ Russiese oorlogskip (links) vaar baie naby aan die USS Chancellorsville (regs) in die Filippynse see (7 Junie 2019) (Foto: Onderoffisier 1ste Klas Christopher J Krucke van die Amerikaanse Vloot via AP) Die Verenigde State van Amerika (VSA) en Rusland het mekaar Vrydag van onveilige optrede beskuldig nadat twee oorlogskepe van dié twee lande ongeveer 50 m verby mekaar gevaar het in die Oos-Chinese See. Die Amerikaanse 7de Vloot het gesê die Russiese oorlogskip het die veiligheid van die USS Chancellorsville en sy bemanning bedreig en hy moes alle enjins op volle krag in trurat sit om ŉ botsing te voorkom. ŉ Helikopter wat in die gebied was, sou op die Chancellorsville geland het terwyl dit op ŉ bestendige roete was, toe die Russiese oorlogskip, wat agter die Amerikaanse skip gevaar het, skielik spoed vermeerder het en die Chancellorsville so naby as 15 m – 30 m genader het. Clay Doss, woordvoerder vir die Japannees-gebaseerde 7de Vloot, het gesê niemand is beseer nie en hy is ook nie bewus van enige skade aan die skip nie. “Ons beskou Rusland se optrede as uiters onveilig en onprofessioneel en nie in ooreenstemming met die Internasionale regulasies vir die voorkoming van botsings op see (COLREGS) en internasionaal erkende maritieme gebruike nie.” Die VSA het herhaaldelik die afgelope paar jaar gekla dat Russiese vliegtuie baie naby aan Amerikaanse vliegtuie vlieg en die twee lande is ook gereeld in ŉ stryd in internasionale lugruimte. Rusland se weermag beskuldig egter die Chancellorsville daarvan dat hy ŉ gevaarlike beweging uitgevoer het deur die baan van die Admiral Vinogradov te kruis. “Die Amerikaanse oorlogskip het skielik van rigting verander en ongeveer 50 m voor die Admiral Vinogradov beweeg,” het die weermag in ŉ verklaring gesê. “Die bemanning van die Russiese skip moes ŉ vinnige beweging uitvoer om ŉ botsing te vermy.” Rusland se weermag het gesê sy vloot het ŉ radioboodskap gestuur uit betoging.